**Odlazak učiteljice Nelice Udvardi u zasluženu mirovinu**

U rujnu 2020. g., skromno, uz epidemiološke mjere, ali svečano obilježili smo odlazak dugogodišnje učiteljice razredne nastave Nele Udvardi u zasluženu mirovinu. Učiteljica Nelica započela je svoj radni vijek u našoj školi prije više od 40 godina za što je primila i priznanje Općine Skrad tijekom obilježavanja Dana Općine. Diplomirala je 1979. g. na Pedagoškom fakultetu u Rijeci. Tijekom rada stanovala je u Skradu, najprije u privatnom smještaju, a kasnije u unajmljenom školskom stanu.

Svojom upornošću i marljivošću trudila se uspješno podizati mlade generacije Skrajana i djece iz susjednih zaseoka. Njen rad naročito je ostavio traga u stručnom i uspješnom vođenju dramskih te literarnih grupa mlađih razreda. Godinama je zajedno s učenicima sudjelovala na mnogim priredbama, smotrama kao i natječajima kako u Gorskome kotaru tako i diljem Lijepe naše. Kao velika zaljubljenica u ovaj kraj zajedno s učenicima osmislila je slikovnicu naziva „Priča o Kavranku“ koja će poslužiti kao primjer uspješnog rada mladim generacijama koje tek dolaze te obogatiti našu školsku knjižnicu.

Želimo joj mnogo zdravlja te joj ujedno zahvaljujemo na predanom i nadasve kvalitetnom radu u našoj školskoj ustanovi.

Djelatnici Osnovne škole Skrad